दिपक बज्राचार्य

दीपक बज्राचार्य (जन्मः मे २; ) एक नेपाली गायक, संगीत संयोजक, गीतकार तथा गितारवादक हुन्। उनी जो आधुनिक नेपाली पप र फ्युजन सङ्गीतको क्षेत्रमा उल्लेखनीय योगदानका लागि परिचित छन्। उनले आधुनिक नेपाली पप संगीतमा सांस्कृतिक मौलिकता मिसाएर नयाँ धार सिर्जना गरेका छन्। दशकौं लामो संगीत यात्रामा उनले आधुनिक संगीतलाई नेपाली मौलिकतालाई जोड्दै युवा पुस्तालाई पनि परम्परागत धुनप्रति आकर्षित गराउन योगदान दिएका छन्।

 प्रारम्भिक जीवन 
दीपक बज्राचार्यको जन्म ललितपुरमा भएको थियो। सानै उमेरदेखि सङ्गीतप्रतिको रुचिका कारण उनले किशोरावस्थामै नेपाली सङ्गीत क्षेत्रमा पाइला टेकेका थिए।  उनले सन् १९९० को दशकतिर आफ्नो सांगीतिक यात्रा आरम्भ गरेका थिए, जुन समय नेपाली पप र रक संगीतको सुरुआती विकास भइरहेको थियो।
उनको संगीत जीवनको प्रारम्भिक चरणमा नै उनले सांगीतिक प्रस्तुती र नविनता मार्फत दर्शकमा विशेष प्रभाव पारेका थिए। पारिवारिक दबाब र सामाजिक दृष्टिकोणका बाबजुद उनले संगीतमा निरन्तरता दिँदै आफ्नो पहिचान स्थापित गरेका छन्।

उहाँले आफ्नो माध्यमिक शिक्षा अरनिको बोर्डिङ स्कुल, ललितपुरबाट र उच्च शिक्षा पाटन मल्टिपल कलेज, ललितपुर, नेपालबाट पूरा गर्नुभएको छ।

 संगितीक तथा व्यावसायिक यात्रा 
सन् १९९० मा 'छोडी गयो प्रिये' नामक एकल गीतमार्फत लिटुलन्स ब्यान्डको सदस्यका रूपमा साङ्गितिक यात्राको शुरूवात गरेका थिए। उनको “सम्झी बस्छु”, “काली काली”, “मायालु”, र “झ्यालबाट” जस्ता गीतहरूले नेपाली संगीतप्रेमीहरूमा ठूलो लोकप्रियता हासिल गरे। यी गीतहरूले उनको गायकीमा पश्चिमी संगीतको प्रभाव र नेपाली धुनबीचको सन्तुलन प्रष्ट देखाउँछन्। उनको “ओ अमीरा” गीतले उनलाई अन्तर्राष्ट्रिय स्तरमा समेत चिनायो। उक्त गीत विभिन्न अन्तर्राष्ट्रिय स्थानहरूमा छायांकन गरिएको थियो र यसले नेपाली संगीतलाई विश्वमञ्चमा चिनाउने काम गर्‍यो।

उनको विशेष शैलीलाई वर्ल्ड म्युजिक फ्युजन (विश्व सङ्गीत मिश्रण) भनेर चिनिन्छ, जसमा मादल, बाँसुरीजस्ता परम्परागत नेपाली वाद्ययन्त्रहरूलाई आधुनिक सङ्गीत संयोजनसँग जोडिएको पाइन्छ। बज्राचार्यका लाइभ प्रस्तुति ऊर्जाशील हुने गर्छन् र उनले नेपाललाई अन्तर्राष्ट्रिय मञ्चमा चिनाउने उद्देश्यले विभिन्न देशहरूमा प्रस्तुति दिइसकेका छन्, जसमा भारत, अमेरिका, अष्ट्रेलिया र केही युरोपेली देशहरू पनि पर्छन्।

हाँ सन् २००० देखि रोयलटोन रेकर्ड्स प्रा.लि.का प्रबन्ध निर्देशकको रूपमा कार्यरत हुनुहुन्छ।

 सम्मान 

 सन् १९९७ मा हिट्स एफएम संगीत पुरस्कारको उत्कृष्ट गायन प्रस्तुती पुरस्कार
 सन् २००० मा आहा संगीत पुरस्कारको उत्कृष्ट गायन प्रस्तुती पुरस्कारबाट सम्मानित भएका थिए।
 सन् २००३ मा आहा पप म्युजिक उत्कृष्ट पुरुष स्वर प्रस्तुति
 सन् २००३ मा माल्टा अन्तर्राष्ट्रिय आइकन 
 सन् २०२३ मा फेसन फेयर अवार्ड २०२३ मा लेजेन्डरी आर्टस अवार्डबाट सम्मानित भएका थिए। 

 सामाजिक कार्यहरू
दीपक बज्राचार्य केवल मनोरञ्जनका लागि मात्र होइन, सांस्कृतिक पहिचान प्रवर्द्धनका लागि पनि संगीत सिर्जना गर्छन्। उनले धिमे, मादल, सारङ्गी लगायतका परम्परागत वाद्ययन्त्रहरू आधुनिक पप संगीतमा प्रयोग गरी युवाहरूमा मौलिक संगीतप्रतिको रुचि बढाएका छन्।
उनले नयाँ पुस्तालाई नेपाली संस्कृति र संगीतको महत्वबारे सचेत गराउन विभिन्न कार्यक्रम, कार्यशाला र सामाजिक अभियानहरूमा समेत सहभागिता जनाएका छन्।

उनले सन् २०११ मा संयुक्त राज्य अमेरिकामा नेपाल पर्यटनको लागि क्यान्सर रिलिफ सोसाइटिमा आवद्ध भएका थिए। सन् २०१५ मा नेपालमा आएको भयानक भूकम्प पश्चात, उनले पुनर्निर्माण र भुकम्प पीडितहरूलाई सहयोग गर्न रकम संकलनका लागि सहयोग गीत कार्यक्रमहरू आयोजना गरी तथा प्रस्तुति दिएर राहत प्रयासमा सक्रिय योगदान पुर्‍याएका थिए।

 व्यक्तिगत जीवन 
दीपक बज्राचार्यकी पत्नीको नाम अमीरा बज्राचार्य हो। उनीहरूका दुई सन्तान छन्: छोरी चेरिसा बर्जाचार्य र छोरा डिओन बर्जाचार्य। उनकी छोरी चेरीसा बज्राचार्य पनि कहिलेकाहीँ सङ्गीत र मोडलिङमा सक्रिय देखिन्छिन् र उनले बुबासँग सहकार्यसमेत गरेकी छन्।

 प्रभाव र योगदान 
दीपक बज्राचार्य नेपाली संगीत उद्योगमा एक प्रेरणादायी व्यक्तित्वका रूपमा चिनिन्छन्। उनले सांगीतिक नवप्रयोगका साथै परम्परागत संगीतको संरक्षणमा पनि सन्तुलन कायम गर्दै आएका छन्। उनले सिर्जना गरेका गीतहरू आजका पुस्ताले मात्रै होइन, विभिन्न पुस्ताले सराहना गर्ने गरेका छन्। उनको योगदानले नेपाली सांगीतिक यात्रालाई नयाँ उचाइमा पुर्‍याएको छ। संगीतलाई नेपाली संस्कृतिको प्रतिबिम्ब बनाउँदै, उनले नेपाली संगीतलाई अन्तर्राष्ट्रिय स्तरमा चिनाउने महत्त्वपूर्ण भूमिका निर्वाह गरेका छन्।

सन् २०११ मा, उनले संयुक्त राज्य अमेरिकामा नेपाल पर्यटन वर्ष २०११ को प्रचार गर्न भ्रमण गरेका थिए, जहाँ उनले नेपालको सङ्गीत सांस्कृतिक सम्पदालाई प्रस्तुत गरे। सङ्गीतमा उनको काम र विविध दर्शकहरूसँगको संलग्नताले उनलाई अन्तर्राष्ट्रिय रूपमा नेपाली सङ्गीतको प्रतिनिधि रूपमा चिनाउन मद्दत गरेको छ।

सन् २०२३ मा बज्राचार्यले “प्रोजेक्ट नजिक” नामक अभियान सुरु गरेका थिए। यस अभियानअन्तर्गत उनले परम्परागत र आधुनिक शैलीको संयोजनमा आधारित गीतहरू सार्वजनिक गर्ने योजना ल्याएका थिए। यस परियोजनाको उद्देश्य संगीतकार र दर्शकबीचको सम्बन्ध अझ सशक्त बनाउने रहेको थियो।

दीपक बज्राचार्यले सन् २००७ मा प्रसारित चर्चित नेपाली रियालिटी सङ्गीत प्रतियोगिता नेपाली तारा को दोस्रो सिजन निर्णायकको भूमिका निर्वाह गरेका छन्, साथै उनीले आफ्नी छोरी चेरिसा बज्राचार्यसँग द म्युजिकल मेडिसिन शो को सह-सञ्चालन गरेका छन्। 

 प्रमुख एल्बम/गीतहरू 
 मायालु
 ओ अमिरा
 हिजो आज
 काली काली
 आँगनै भरी

बाह्य लिंक


 सन्दर्भ सामग्री 

श्रेणी:नेपाली गायकहरू
श्रेणी:नेपाली सङ्गीतकारहरू
श्रेणी:नेपाली गीतकारहरू